ཁོའི་ཨ་ཕ་ནི་མི་ཚོགས་ཀྱི་ཀློང་དུ་མུ་མཐུད་དེ་འདུག་ཐབས་མེད་པར་ཚོང་ཁང་ཞིག་གི་སྒོ་ཁར་ཀྲོང་ངེར་ལངས་ནས་ཧད་འདུགགློ་བུར་དུ་བུད་མེད་ཅིག་གིས་སྐྱེས་པ་ཞིག་གི་ལག་མགོ་ནས་འཇུས་ཏེ།མི་ངོ་ཚ་མེད་པ་ཁྱོད།ཁྱོད་ཀྱིས་ཅི་བྱེད་པ་ཡིན།ངའི་ཁུག་མའི་ནང་ལག་པ་བཅུག་ནས་རྐུ་བྱ་འདོད་པ་མ་ཡིན་ནམཞེས་ཤོད་ཀྱིན་འདུག་པས།ཉེ་འགྲམ་གྱི་དད་ལྡན་པ་མང་པོས་མིག་ཟུང་སྐྱེས་པ་དེའི་གདོང་ལ་ཅེར་ནས།ཞབས་འདྲེན་རང་རེད།མི་ཚང་མས་དཀོན་མཆོག་སེམས་ལ་བཟུང་ནས་དགེ་བའི་ལས་སྒྲུབ་བཞིན་ཡོད་ཀྱང་།ཁྱོད་ཀྱིས་དད་ལྡན་པ་ཚོའི་ཅ་དངོས་ཀྱང་རྐུ་ཕོད་པ་ནི་ངོ་མ་བདུད་རང་རེདཅེས་བརྗོད་དེ་ཁོ་ལ་གཤེ་གཤེ་དྲག་པོ་བཏང་སོང་།གཙུག་ལག་ཁང་གི་སྒོ་འགྲམ་གྱི་གནས་ཚུལ་དེ་དག་ཁོའི་མིག་ལམ་དུ་རེ་རེ་བཞིན་འཆར་དུས།ཁོའི་སེམས་པ་ནི་འཁྱག་སིབ་སིབ་དང་གྲང་ཤུར་ཤུར་བྱས་བྱུང་།འདུ་འཛི་དང་འཚང་ཁས་ཁེངས་པའི་མི་ཚོགས་ཀྱི་ཀློང་དུ་ཁོ་དང་ཨ་ཕ་གཉིས་པོ་འུ་ཐུག་ཐབས་ཟད་ཀྱི་གནས་སུ་གྱར་ཏེ་ལྷ་སའི་ཇོ་བོ་ཉིད་མཇལ་བའི་གོ་སྐབས་མ་རྙེད་པས།གདོང་ནས་བློ་ཕམ་ཡི་ཆད་ཀྱི་རྣམ་འགྱུར་གྲང་ཤུར་ཤུར་ཞིག་སྟོན་བཞིན་མི་ཚོགས་ཀྱི་ཀློང་ནས་ཕྱིར་ཐོན་ཏེ་རླངས་འཁོར་བསྐོར་ནས་ཐད་ཀར་རང་གི་ཕ་ཡུལ་གྱི་ཕྱོགས་སུ་ཕྱིར་མི་ལོག་ཀ་མེད་བྱུང་།